kardosdrur/scandi-wiki huggingface dataset:
Wallia

Wallia (alternative stavemåder omfatter Vallia, Valia, Walia og Walja) blev visigoternes konge, da Sigerik blev myrdet i 415. Han fik forhandlet en aftale med det vestromerske rige, der betød, at visigoterne skulle kæmpe for romerne i Spanien, men til gengæld fik folket mad, og i 418 fik de lov til at bosætte sig i Gallia Aquitania. Wallias regeringstid blev relativt kort, idet han døde i 418.

Visigoterne i 415 

Visigoternes situation ved Sigeriks død i 415 var lige så uafklaret, som da Alarik døde i 410: Visigoterne havde regionens stærkeste hær, men de manglede et landområde, der kunne brødføde dem. Det var netop manglen på mad, der havde tvunget dem fra Sydfrankrig til Nordspanien, og i sommeren 415 var der så meget utilfredshed blandt visigoterne, at først kong Ataulf, og derefter kong Sigerik blev dræbt.

Wallias regeringstid 

Historikerne kan ikke sige meget om Wallias herkomst. Peter Heather skriver, at han "tilsyneladende ikke var i familie med de foregående konger". Wallias første prioritet var at skaffe mad til folket, og han indgik en aftale med det vestromerske riges stærke mand, Constantius. Han sendte kejserens halvsøster Galla Placidia - der først havde været gidsel og derefter gift med Athaulf - retur til Ravenna og han lovede, at goterne ville kæmpe for kejser Honorius. Til gengæld fik de 600.000 modii hvede. Goternes dominerende rolle i romersk politik var herefter slut, og de indgik i stedet som allierede i kampen mod de øvrige barbarer.

Store dele af Spanien havde siden 411 været besat af de stammer, der krydsede Rhinen i 406, og besættelsen havde kostet kejserriget dyrt i manglende skatter og afgifter. I 416 var den nye romersk-gotiske alliance parat til at slå igen. Historikeren Hydatius beretter:

I 418 gav Constantius visigoterne besked om at slutte felttoget, og han gav dem land i Aquitanien i Sydfrankrig, i Garonne-dalen mellem Bordeaux og Toulouse, hvor de kunne dyrke jorden og brødføde sig selv. Her var de godt af vejen i forhold til Italien, og de var samtidigt lige ved hånden til de afsluttende kampe mod barbarerne i Spanien.

Wallia nåede ikke at se frugterne af sin indsats, for i 418 døde han, ifølge Peter Heather formentligt af naturlige årsager. Han var gift, og historikeren Herwig Wolfram sætter spørgsmålstegn ved en påstand om, at hans hustru var fra balti-klanen. Det eneste barn i ægteskabet, man har kendskab til, var en datter, der blev gift med et medlem af den svebiske kongefamilie, og som blev mor til generalen Ricimer.

Referencer

Litteratur 
 Heather, Peter, 1996. The Goths. Blackwell. .
 Heather, Peter, 2005. The Fall of the Roman Empire. Pan Books. .
 Wolfram, Herwig, History of the Goths, University of California Press, 1990.

Eksterne henvisninger 

Gotiske konger
Romerriget
Senantikken
Herstmonceux Castle

Herstmonceux Castle er et Tudorslot ved Herstmonceux i East Sussex i England. Man ved at der har boet mennesker i området fra Domesday Book, men opførelsen af slottet begyndte først i 1441 da Roger Fiennes, der blev udpeget som skatholder for Henrik 6.'s husholdning, skulle have en passende bolig. Det er af mursten og er blandt landets ældste vigtige murstensbygninger. 

Fra 1957 til 1988 blev det brugt af Greenwichobservatoriet. I dag bliver det Bader International Study Centre fra Queen's University, Canada.

Hvert år i august afholdes England's Medieval Festival på slottet.

Se også  
 Liste over borge og slotte i England

Eksterne henvisninger 

Herstmonceux Castle official website
Queen's University (Canada)'s Bader International Study Centre at Herstmonceux Castle 
The Observatory Science Centre, Herstmonceux
England's Medieval Festival
 A Personal History of the Royal Greenwich Observatory at Herstmonceux Castle, 1948-1990 by George Wilkins, a former member of staff 

 

Slotte i East Sussex
Nødvendighedens politik

"Nødvendighedens politik" betegner en økonomisk reformpolitik der anses for at være "nødvendig".

Begrebet har været brugt om Helle Thorning-Schmidt-regeringens reformpolitik 2011–2015.
"Nødvendighedens politik" har dog også været brugt om den danske økonomiske politik før 2001.

Henvisninger 

Danmarks finanspolitik
Hövede

Hövede er en by og kommune i det nordlige Tyskland, beliggende i Amt Kirchspielslandgemeinden Eider i den nordlige del af Kreis Dithmarschen. Kreis Dithmarschen ligger i den sydvestlige del af delstaten Slesvig-Holsten.

Geografi 
I kommunen ligger Breitenberg, en 40 meter høj bakke, med to egedækkede gravhøje med vid udsigt over Nørreditmarskens gest.
Nabokommuner er (med uret fra nordvest) kommunerne Pahlen, Dörpling, Tellingstedt og Schalkholz (alle i Kreis Dithmarschen).

Eksterne kilder/henvisninger 

 Kommunens side på amtets websted.
 Statistikamt Nord – Bevölkerung der Gemeinden in Schleswig-Holstein 4. Quartal 2013 (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Dithmarschen
Miljø- og Fødevareministeriet

Miljø- og Fødevareministeriet (forkortet MFVM) er et dansk ministerium, der blev dannet ved kongelig resolution af 28. juni 2015 i forbindelse med tiltrædelsen af regeringen Lars Løkke Rasmussen II.

Historie 

Ministeriet blev dannet ved sammenlægning af Miljøministeriet og Ministeriet for Fødevarer, Landbrug og Fiskeri, og Eva Kjer Hansen blev udnævnt til miljø- og fødevareminister. Den 27. februar 2016 trak hun sig imidlertid fra posten, efter Det Konservative Folkeparti havde meldt ud, at partiet ikke længere havde tillid til hende som minister som følge af et samråd i miljø- og fødevareudvalget om de miljømæssige konsekvenser af den fremlagte landbrugspakke. Daværende uddannelses- og forskningsminister Esben Lunde Larsen blev udnævnt som afløser for Hansen.

Som miljø- og fødevareminister oplevede Lunde Larsen også modvind i Folketinget, hvor han fik en markant næse i forbindelse med den såkaldte kvotekongesag, der handlede om, at Folketingets partier ikke mente, at Lunde Larsen havde orienteret dem godt nok om mulighederne for at begrænse kvotekongernes koncentration af fiskekvoter. Den 7. august 2017 blev fiskeriområdet udskilt af Miljø- og Fødevareministeriet, og der blev etableret en selvstændig fiskeristyrelse under Udenrigsministeriet. I maj 2018 trak Lunde Larsen som miljø- og fødevareminister med øjeblikkelig virkning, fordi han ikke havde tænkt sig at genopstille til Folketinget.

Statsminister Mette Frederiksen offentliggjorde 19. november 2020, at Miljø- og Fødevareministeriet skulle opsplittes i Miljøministeriet og Ministeriet for Fødevarer, Landbrug og Fiskeri.

Organisation 

Miljø- og Fødevareministeriets koncern beskæftiger ca. 4.200 medarbejdere fordelt på forskellige arbejdspladser i departementet, fire styrelser og den selvejende institution Madkulturen. De fire styrelser er:

 Fødevarestyrelsen
 Landbrugsstyrelsen
 Miljøstyrelsen
 Naturstyrelsen, herunder Kystdirektoratet

Opgaver 

Miljø- og Fødevareministeriet arbejder med rammerne for landbrugets og de øvrige fødevareerhvervs produktion og udvikling. Ministeriet fremmer bæredygtige og ressourceeffektive løsninger og bidrager med at udvikle et erhverv, der kan skabe mere vækst og flere arbejdspladser i Danmark samtidig med, at der bliver passet på naturen, miljøet og drikkevandet.

Naturen er central for hele Miljø- og Fødevareministeriets virke, og derfor arbejder ministeriet på at beskytte skove, søer, kyster og de åbne landskaber og sørger for aktivitets- og oplevelsesmuligheder i forskellige dele af naturen. Samtidig arbejder ministeriet for, at den mad, danskerne spiser, er sund og sikker, at danskerne kan undgå unødig kemi og miljøpåvirkninger, der kan påvirke danskerne i hverdagen.

Eksterne henvisninger 
 Miljø-og Fødevareministeriets hjemmeside

Referencer 

Etableret i 2015
Danske ministerier
Slotsholmen
Anthony Beaujon

Anthony Beaujon (1853—1890) var en hollandsk statistiker og socialøkonom.
 
Beaujon var fra 1885 direktør for Hollands statistiske centralbureau. Hans hovedværker er en fortrinlig History of the Dutch Seafisheries (1884) og Handel en Handelspolitiek (1888).

Kilder 

 

Nationaløkonomer
Statistikere
Videnskabsfolk fra Holland
Nederlændere i 1800-tallet
Johan Henrik af Mähren

Johan Henrik af Luxembourg eller Johan Henrik af Mähren (; (;  eller Jean-Henri de Moravie) (12. februar 1322 i Mělník 35 km fra Prag – 12. november 1375 i Brno)) var greve af Tyrol i 1335–1341, og han var markgreve af Mähren i 1349–1375.

Forældre 
Johan Henrik af Luxembourg var søn af kong Johan den blinde af Bøhmen og Elisabeth, der var det sidste medlem af slægten Přemysliderne og arving til Kongeriget Bøhmen.

Søskende 
Johan Henrik var en yngre bror til Karl 4., der var konge af Bøhmen (som Karl 1.) og tysk-romersk kejser.

Familie 
Johan Henrik giftede sig fire gange. De tre af ægteskaberne var barnløse. 

Johan Henriks andet ægteskab var med Margarete af Troppau (1330–1363). De fik seks børn.

Margaretes og Johan Henriks ældste søn var Jobst af Mähren (1351–1411), der blev kurfyrste af Brandenburg, romersk konge og som forsøgte at blive tysk-romersk kejser.

Se også 

Personer fra Tjekkiet
Huset Luxemburg
Nederlandse Top 40

Nederlandse Top 40 (tidligere Veronica Top 40) er en ugentlig hollandsk hitliste, der bliver lavet af Stichting Nederlandse Top 40. Den begyndte som et radioprogram med titlen "Nederlandse Hitparade" på Radio Veronica i 1965. Den hed "The Veronica Top 40" fra 1966 til 1974, hvor radiostationen blev tvunget til at stoppe med at sende. Joost den Draaijer startede top 40 i Holland.

Det først nummer 1 hit på listen var The Beatles' "I Feel Fine". Gusttavo Lima er den kunstner der har haft en sang som nummer 1 i flest uger med nummere "Balada" der nåede 13 uger på toppen i 2012, mens Pharrell Williams har rekorden for flest uger på top 40 med nummeret "Happy", der nåede 49 uger i 2013 og 2014.

Hitlister
Etableret i 1965
Lejlighedsvis eksplosiv forstyrrelse

Lejlighedsvis eksplosiv forstyrrelse (IED, Intermittent Explosive Disorder) er en adfærdsforstyrrelse, der karakteriseres ved uoverlagte, eksplosive udbrud, ofte grænsende til raseri, ude af proportion med omstændighederne (f.eks. impulsiv skrigeri fremkaldt af relativt ubetydelige hændelser). Nogle individer melder om affektive forandringer forud for et udbrud, f.eks. anspændthed, humørskift, forandringer i energiniveauet o.a.

I DSM-5, den femte udgave af den Nordamerikanske Forening af Psykiateres manual for diagnostik og statistik optræder Intermittent Explosive Disorder under kategorien “Impulskontrol- og Adfærdsforstyrrelser”. Herunder indregnes en adfærd med både fysisk aggression og verbal og ikke-destruktiv/ikke-fysisk-skadende fysisk aggression. I den foregående manual, DSM-IV, blev lidelsen tillige defineret ved en impulsivitet, hvor subjektiv nød gik forud for de eksplosive udbrud, og kriteriet tillod samtidige diagnoser med borderline- og antisociale personlighedforstyrrelser.

Individer diagnosticeret med IED melder om kortvarende udbrud (mindre end 1 time), der ledsages af forskellige kropslige symptomer (sveden, stammen, stramhed i brystkassen, sitren, hjertebanken o.a.). Aggressive handlinger meldes ofte samtidigt ledsaget af en følelse af lettelse og i visse tilfælde nydelse, skønt ofte senere fulgt af anger.

Impulsiv adfærd af den aggressive slags antages at hidrøre fra lav produktion af serotonin og menes af være arveligt betinget.

I trafikken er denne lidelse blevet synlig som følge af den populære betegnelse road rage (på dansk den noget nedtonede oversættelse "vejvrede"), som især i USA manifesterer sig ved voldelige og morderiske overfald som følge af ubetydelige trafikale hændelser.

Kilder 

Psykiske sygdomme
Eva Fundin

Eva Margareta Fundin (født 1777, død 1800 i Göteborg) var en svensk skuespiller.

Fundin betragtedes som Göteborgs primadonna og en af de førende svenske skuespillere i provinsen i slutningen af 1700-tallet.
Hun var engageret hos Johan Anton Lindqvist i Comediehuset i sæsonen 1795-96, og blev siden engageret til mange hovedroller ved teateret i de følgende år. Hun spillede både tragedie og komedie og var dansede også. Fundin var en populær kunstner i Göteborg, hvor andre skuespillere i flere år efter hendes død blev sammenlignet (ufavorabelt) med hende. 

Blandt hendes roller bemærkes blandt andet Carolina i Den ädle Stråtröfwaren eller Wänskapen och Troheten, hvor hun af en kritiker kaldtes teaterets eneste skuespillerinde; Eugenie i Klosteroffren af Monvel; og Louise i Flickorna eller Vänskapen på prof.

Hun døde "af feber" efter at træk i teateret i vintersæsonen 1799-1800 havde givet hende en forkølelse. Hun var ikke gift men efterlod en søn, Otto Mauritz, født 1797. Teaterkritikeren Arvid Hummel sagde om hende: "Mamsell Fundin, som var den bästa vi någonsin egt, ganska vacker, och som i »Nina» ganska nära liknade mamsell Säfström, och i flera andra roller närmade sig till mamsell Fredrika Löf, förenande en lycklig komisk talang med den sannaste känsla i tragedien och dansen." 

Ved hendes begravelse sang Johan Erik Brooman

Referencer 
 Wilhelm Bjerg: Anteckningar om Göteborgs äldre teatrar / Band 2. 1794-1816 (1896-1900) 

Skuespillere fra Sverige
Personer fra Göteborg
Fængselsforbundet i Danmark

Fængselsforbundet i Danmark er en dansk fagforening som repræsenterer fængselsbetjente, transportbetjente, værkmestre, institutionsmedarbejdere og uniformerede ledere i Kriminalforsorgen i Danmark, på Grønland og Færøerne. Forbundet repræsenterer desuden fiskerikontrollører i Fiskeristyrelsen.

Forbundet er bygget op efter fem organisatoriske elementer: 1) Kongressen; 2) Hovedbestyrelsen; 3) Forbundsledelsen; 4) Forretningsudvalget; og 5) Afdelinger.

Forbundet har tillidsrepræsentanter på alle Kriminalforsorgens tjenestesteder.

Forbundet har omkring 3.500 medlemmer og er medlem af Fagbevægelsens Hovedorganisation (FH).

Historie 
Forbundet blev grundlagt i december 1913 af lokalforeninger i Vridsløselille, Horsens og Nyborg, som fusionerede og dannede et landsdækkende forbund.

Referencer

Eksterne henvisninger 

Fagforbund under FH
Etableret i 1913
Kriminalforsorgen
Lurere

Lurerne er et iransk folk, der er hjemmehørende i grænseområdet mellem Iran, Irak og områder i Oman. Lurerne er de fleste i provinser Kohkiluyeh va Boyer Ahmad, Ilam, Lorestan, og Chaharmahal og Bakhtiari. Lurere repræsenterer næsten halvdelen af Khuzestan befolkning og 30% af Bushehr. Der er også mange irakiske lurere i de østlige og centrale dele af Irak, primært kendt som Feyli.

Sprog 
Lurisk er et vestiransk sprog og tales af lurerne i det vestlige Asien. Lurisk har fem dialekter: Feyli, central lurisk (Minjaee), bakhtiari dialekt, laki og sydlurisk.

Historie 
Lurerne er en blanding af indfødte iranske stammer fra Centralasien og de præ-iranske stammer i det vestlige Iran som kassiter (hvis hjemland syntes at have været i det nuværende Lorestan) og gutere. Ud fra geografiske og arkæologiske ligheder hævder nogle historikere, at elamitter er proto-lurere.

Kultur 
Som i de kurdiske samfund har de luriske kvinder langt mere frihed end kvinder i de andre grupper i regionen. Kvinderne har haft frihed til at deltage i sociale aktiviteter i kvindetøj og sang og dans. Bibi Maryam Bakhtiari og Qadam Kheyr er to bemærkelsesværdige luriske kvinder fra Iran. Lurisk musik, lurisk tøj og luriske folkedansere er fra de mest fremtrædende etnokulturelle karakteristika i denne etniske gruppe.

Religion 
Det luriske folk har forskellig religiøs tro og praksis, selv i samme familie. Mens det overvældende flertal af lurere er shia-muslimer, bekender andre sig til yaresan, der har rødder i islamisk zoroastrianisme, mithraisme og manikæisme.

Referencer

Se også 
 Luristan

Eksterne henvisninger 

 "Lurer" i Den Store Danske på lex.dk af Estrid Liljedahl

Folkeslag i Mellemøsten
Iranske folkeslag
Folkeslag i Iran
Enrique Simonet

Enrique Simonet Lombardo (født 2. februar 1866 i Valencia, død 20. april 1927 i Madrid) var en spansk maler.

Simonet studerede først på Fast Academia de Bellas Artes de San Carlos de Valencia. I 1887 modtog han et stipendium til at studere maleri på Kunstakademiet i Rom. Der malede han i 1890 Hjertets anatomi eller Hun havde et hjerte! og Obduktion. Det gav ham international anerkendelse, og han modtog flere priser for det.

Han modtog andre internationale priser på store udstillinger i Madrid i 1892, Chicago i 1893, Barcelona i 1896 og Exposition Universelle (1900) i Paris.

Simonet maleri 'halshugning af Paulus' 'har en fremhævet plads i Málaga Katedral 

I 1911 blev han medlem af San Fernando Royal Academy for den ædle kunst i Madrid.

Galleri

Noter

Eksterne henvisninger 

Malere fra Spanien
Personer fra Valencia
Sydsibirisk-pontisk-pannoniske floraregion

Den sydsibirisk-pontisk-pannoniske floraregion er et floraområde – en enhed i den floristiske inddeling – i Mellemeuropa, Østeuropa og Asien, som strækker sig fra Sydsibirien over Ukraine, Transsylvanien, Vojvodina og den Ungarske lavslette frem til Alpernes østlige udløbere i Østrig. Den er selv på sin side en del af Holarktis. Vegetationen er stærkt præget af et kontinentalt klima med ringe nedbør, høje temperaturer om sommeren og lave om vinteren. Indtil ca. 50 km øst for Bukarest ville området under naturlige betingelser være skovdækket, men der er opstået sekundære stepper som følge af århundreders græsning med menneskers nyttedyr. Først øst herfor begynder de klimatisk betingede, primære stepper.

Provinser 
Regionen består af tre provinser:
 Den Pannoniske floraprovins, der ligger længst mod vest og omfatter den Ungarske lavslette og de tilgrænsende områder af Ungarn, Serbien, Rumænien, Slovakiet, Mähren og Østrig.
 Den Pontiske floraprovins, som findes nord for Sortehavet, fortsætter den pannoniske floraprovins mod øst og når til Uralbjergenes sydlige udløbere.
 Den Sydsibiriske floraprovins befinder sig endnu længere mod øst og slutter ved Altaibjergenes vestlige udløbere i Kasakhstan.

Typiske sydsibirisk-pontisk-pannoniske floraelementer er Vår-Adonis og Sibirisk Klokke.

Kilder 
 M. A. Fischer, K. Oswald og W. Adler: Exkursionsflora für Österreich, Liechtenstein und Südtirol. 3. Auflage, 2008,  side 120f og 127 
 Luise Schratt-Ehrendorfer: Die Pflanzenwelt der Steppen Niederösterreichs: Flora und Vegetation, Standortsvielfalt und Gefährdung, i Heinz Wiesbauer (udg.): Die Steppe lebt - Felssteppen und Trockenrasen in Niederösterreich, 2008,  
 Manfred A. Fischer: Ein Hauch Orient - pannonische Vegetation und Flora, i Natur im Herzen Mitteleuropas, 2002,  

Europas flora
Asiens flora
Ergometerkajak

Ergometerkajak er et ergometer, hvor du ror ligesom i en normal kajak. I Danmark bliver der afholdt et stævne om året på kajakergometer, som i for det meste foregår i Rødovre Centrum om vinteren, hvor det ikke er muligt at ro udendørs hvis der er is på søen.

Træningsudstyr
Georges Louis Houdard

Georges Louis Houdard (født 30. marts 1860 i Neuilly-sur-Seine, død 28. februar 1913 i Paris) var en fransk musikforfatter.

Houdard, der var elev af Massenet og Hillemacher, har navnlig skaffet sig et anset navn som neume-forsker og har fremsat sine selvstændige teorier på dette område i skrifter som L'art dit Grégorien d'après la notation neumatique (1897), Le rythme du chant dit Grégorien d'après la notation neumatique (1898—99), La richesse rythmique musicale de l'antiquité (1903) med flere værkter. Houdard var også virksom som kirkelig komponist.

Kilder 

 

Musikforskere fra Frankrig
Kirkemusikkomponister
Komponister fra Frankrig
Faglitterære forfattere fra Frankrig
Fransksprogede forfattere
Franskmænd i 1800-tallet
Franskmænd i 1900-tallet
Mimosa (cocktail)

Mimosa er en cocktail bestående af lige dele champagne (eller anden mousserende vin) og appelsinjuice (eller anden citrusjuice (grapefrugt, citron etc.). Mimosa drikkes traditionelt af champagneglas til brunch, bryllupsreception eller som del af førsteklassesservice på visse tog og fly.

Historie 
Man regner med at mimosaen blev opfundet omkring 1925 på Hôtel Ritz Paris af Frank Meier. Den er sandsynligvis opkaldt efter det engelske navn for Acacia dealbata.

Buck's Fizz er en lignende cocktail, men har dobbelt så meget champagne som appelsinjuice.

Referencer 

Drinks
Torremolinos

Torremolinos er en by i den sydlige del af Spanien, også kaldet Andalusien. Byen er forstad til Málaga og har knap 70.000 indbyggere. Den ligger på Costa del Sol og er et populært feriested for bl.a irer og englændere. Borgmesteren i byen hedder Pedro Fernández Montes.

Referencer

Eksterne henvisninger 

Byer i Andalusien
Krims føderale distrikt (nedlagt)

Krims føderale distrikt () er et af de ni føderale distrikter i Rusland. Det blev etableret d. 21. marts 2014 efter den russiske annektering af Krim. Det føderale distrikt inkluderer både Republikken Krim og den føderale by Sevastopol. Begge dele bliver af størstedelen af det internationale samfund betragtet som en del af Ukraine. Ukraine betragter selv, i lighed med Folkerepublikken Lugansk og Folkerepublikken Donetsk, området som midlertidigt besatte territorier.

Fra 28. juli 2016 indgår Republikken Krim i Sydlige føderale distrikt..

Føderale enheder

Referencer 

Republikken Krims historie
Harun Keser

Harun Keser (født 18. juni 1991) er en dansk fodboldspiller, der spiller for Næstved Boldklub. Kometen fik sin debut i en hjemmekamp mod Vejle Boldklub d. 20 marts 2011. Han har siden sin debut spillet 68 førsteholdskampe med et mål til følge, hvilket gør ham til den spiller i truppen med sjette flest kampe for klubben.

Referencer

Eksterne henvisninger 
 

Fodboldspillere fra Danmark
Fodboldspillere fra Næstved BK
Amberley Castle

Amberley Castle er et slot i landsbyen Amberley i West Sussex i Sydengland.

Slottet blev opført i 1100-tallet som en herregård og blev befæstet i 1377, hvor det fik det rombeformede muranlæg, tårne i hvert hjørne, en stor hall og en portbygning. Det blev brugt som fæstning af biskopperne af Chichester. Murene, portbygning og to af tårnene er stadig listed buildings af første grad og er i dag et privatejet hotel.

Referencer

Eksterne henvisninger 

 Amberley Castle, official web site

Slotte i West Sussex
Fsb (boligorganisation)

Organisationen fsb (indtil 2003 Foreningen Socialt Boligbyggeri, indtil 2010 FSBbolig) er en almen boligorganisation, stiftet 1933. Fsb har i dag ca. 13.000 lejligheder i Københavns Kommune og administrerer desuden knap 1.000 kollegieboliger og 800 boliger for Gladsaxe Kommune. Derudover administrerer fsb også ungdomsboliger, kollegier og plejehjem. Flere steder administrerer fsb tillige ejerforeninger, samt gård- og it-laug.

Fsb blev grundlagt af advokat Rasmus Nielsen i 1933 og var med til at afhjælpe boligmanglen i 1930'erne ved at bygge 3580 lejligheder i København og 300 i provinsen inden for de første otte år. Fsb har stadig til huse på Rådhuspladsen 59, hvor Rasmus Nielsens kontor lå.

I de oprindelige vedtægter stod der, at "Foreningens byggeri er socialt: samfundsmæssige synspunkter skal være raadende ved byggeforetagendernes tekniske og økonomiske tilrettelægning. Lejen holdes lav. Husenes placering og lejlighedstyper tilpasses den sociale udvikling eller søger at forbedre denne."

En række kendte danske arkitekter har været tilknyttet fsb: Ivar Bentsen, Ole Buhl, Ragna Grubb, Edvard Heiberg, Kaare Klint, Harald Petersen, Sven Risom & Christian Tyge Tillisch og Magnus Stephensen. I dag fremstår de fleste af fsb's ejendomme dog kraftigt ombyggede og med andre materialer end de oprindelige.

De boligafdelinger, som fsb ejer eller administrerer, varierer meget i størrelse. Fsb har hele eller dele af Blågården, Bispeparken, Tingbjerg og Bellahøj, som alle nærmest er byområder, og fx Brøstes Grund på Christianshavn, hvor der er seks boliger.

Noter

Litteratur 
 Ole Buhl (red.), Foreningen Socialt Boligbyggeri 1933-1941, København 1941/1983.
 Kenn Schoop, At bygge boliger – FSB's historie 1933-1994, København 1994.

Eksterne henvisninger 
 fsb's hjemmeside

Almene boligorganisationer
Organisationer fra Danmark
Etableret i 1933
Foreninger i København